b'\n_START_ARTICLE_\nAchenas\n_START_SECTION_\nArchitekt\xc5\xabra\n_START_PARAGRAPH_\nMieste yra VIII\xe2\x80\x93IX am\xc5\xbeiaus katedra (Pasaulio paveldo paminklas) su v\xc4\x97lyvojo bizanti\xc5\xa1kojo stiliaus a\xc5\xa1tuonkampe koply\xc4\x8dia (statyta nuo 793 m. iki ~800 m., statytojas Odas Mecietis (vok. Odo von Metz)) ir gotikiniu choru; gotikin\xc4\x97 rotu\xc5\xa1\xc4\x97 (pastatyta ~1376 m., 1902 m. perstatyta) su restauruotomis imperatori\xc5\xb3 sal\xc4\x97mis; XV\xe2\x80\x93XVI am\xc5\xbeiaus \xc5\xa0v. Pauliaus ir \xc5\xa0v. Mikalojaus ba\xc5\xbeny\xc4\x8dios (per II pasaulin\xc4\xaf kar\xc4\x85 apgriautos, v\xc4\x97liau restauruotos) bei miesto \xc4\xaftvirtinim\xc5\xb3 fragmentai.\n_START_SECTION_\nIstorija\n_START_PARAGRAPH_\nAkvisgranas \xe2\x80\x93 nuo I am\xc5\xbeiaus pr. m. e. kelt\xc5\xb3 ir rom\xc4\x97n\xc5\xb3 gyvenamas gydom\xc5\xb3j\xc5\xb3 versmi\xc5\xb3 kurortas. 470 m. nukariautas frank\xc5\xb3. Nuo 788 m. ar 789 m. Karolio Did\xc5\xbeiojo rezidencija; Karoling\xc5\xb3 kult\xc5\xabros centras. Nuo 936 m. iki 1531 m. Achene kar\xc5\xabnuota dauguma Vokietijos karali\xc5\xb3. 1165 m. ir 1215 m. gavo miesto teises. Nuo 1250 m. \xe2\x80\x93 laisvasis imperijos miestas. Perk\xc4\x97lus imperatori\xc5\xb3 kar\xc5\xabnacij\xc4\x85 \xc4\xaf Frankfurt\xc4\x85, po religini\xc5\xb3 kar\xc5\xb3 ir 1656 m. gaisro Achenas nyko. Naujaisiais laikais daugelio taikos konferencij\xc5\xb3 (1668 m. po Devoliucinio karo, 1748 m. po Austrijos \xc4\xafp\xc4\x97dinyst\xc4\x97s karo), kit\xc5\xb3 tarptautini\xc5\xb3 susitikim\xc5\xb3 vieta. 1792 m. miestas u\xc5\xbeimtas pranc\xc5\xabz\xc5\xb3, 1815 m. perduotas Pr\xc5\xabsijai. Per II pasaulin\xc4\xaf kar\xc4\x85 labai sugriautas; iki 1966 m. atstatytas.'